ELŐTERJESZTÉS

**Szombathely Megyei Jogú Város Közgyűlésének 2018. április 26-i ülésére**

Javaslat a VASIVÍZ ZRt.-vel kapcsolatos döntések meghozatalára

I. Javaslat a VASIVÍZ ZRt. 2017. évi beszámolójának elfogadására

A Társaság az üzleti jelentésben tárgyalt gazdasági évet az üzleti tervben elfogadott céloknak, tervszámoknak megfelelően teljesítette, mindezek következtében gazdálkodásuk az eredmény tekintetében pozitív irányba tért el a tervezettől.

A részvénytársaság az elmúlt évben fő célkitűzéseit – a szolgáltatási terület növelése, a folyamatos, biztonságos és minőségi szolgáltatás nyújtása, a jogszabályi környezet változásainak való megfelelés, a szokásos vállalkozási eredmény üzleti tervnek megfelelő teljesítése, a megmaradt fejlesztési források felhasználása beruházásokra, rekonstrukciókra, a ZRt. által működtetett víziközmű-vagyontárgyakon a szükséges fenntartási munkák elvégzése – sikeresen megvalósította.

Engedélyes tevékenysége: ivóvíz termelés, -kezelés és –elosztás; szennyvíz-elvezetés és –tisztítás.

Másodlagos tevékenységei: ipari víz termelés és –szolgáltatás, a fürdőszolgáltatás (Szombathelyi Fedett Uszoda és Termálfürdő üzemeltetése), ipari szolgáltatás, építőipari tevékenység (víz- és csatornahálózat bővítések, hálózati rekonstrukciók, víz- és csatornabekötések), az alaptevékenységhez kapcsolódó egyéb szolgáltatások (csatornamosatás, -kamerázás, laboratóriumi vizsgálatok), valamint alaptevékenységen kívüli egyéb tevékenységek.

A víziközmű-szolgáltatásról szóló 2011. évi CCIX. törvény előírásai alapján nem finanszírozhatók az elsődleges víziközmű-szolgáltatási tevékenységek eredményéből a másodlagos tevékenységek, sőt elsődleges tevékenységek között is érvényes ez az előírás.

A társaság összes bevétele 7 826 139 eFt, amely 6,9 %-kal, 503,6 mFt-tal magasabb a tervezettnél. Az ivóvíz- és csatornaszolgáltatásból származó bevétel 6 099 879 eFt volt, az összes nettó árbevétel 83,7 %-a.

Az összes költség és ráfordítás 7 830 223 eFt, amely a tervezett összeg 107,4 %-a.

A 2017. évet több összetevő – különösen: Szombathely Megyei Jogú Város Önkormányzatától a fürdőszolgáltatás veszteségfinanszírozására kapott 90 millió Ft, a költségvetésből az önkormányzatokon keresztül a víz- és csatornaszolgáltatás támogatására kapott 8,9 mFt támogatás, továbbá az elsődleges tevékenység értékesítési mennyiség növekedése, a költséghatékony működés, valamint a másodlagos tevékenységek eredményessége – eredményeként tudta a társaság az adózás előtti 41,5 mFt nyereséggel zárni. A másodlagos tevékenységből kiemelten meg kell említeni az építőipar eredményességét, illetve a bérbe adott eszközök, a laborvizsgálatok és a szippantott szennyvizek fogadása többlet bevételeit, eredményét.

A társaság üzemi (üzleti) tevékenységének eredménye 40 772 eFt volt, amelyet a pénzügyi műveletek 700 eFt összegű eredménye módosított. A 41 503 eFt adózás előtti eredményt az adófizetési kötelezettség 7 544 eFt-tal csökkentette, az adózott eredmény 33 959 eFt.

Tájékoztatom a Tisztelt Közgyűlést, hogy a VASIVÍZ ZRt. 2017. évi beszámolója terjedelmére tekintettel elektronikus úton kerül megküldésre, amely elérhető és letölthető a www.szombathely.hu honlapon a „Közgyűlés / e-közgyűlés/ 2018” menüpont alatt.

**II. Javaslat a VASIVÍZ ZRt. könyvvizsgálójának megválasztására**

Szombathely Megyei Jogú Város Közgyűlése 187/2003. (V. 29.) Kgy. számú határozatával egyezően a VASIVÍZ Zrt. Közgyűlése a Társaság könyvvizsgálójának az AUDIKONT Könyvvizsgáló és Gazdasági Tanácsadó Kft-t (Szombathely, Verseny u. 1/C., kijelölt könyvvizsgáló: Németh Tamás) választotta meg 2008. május 31. napjáig.

A Közgyűlés 148/2008. (IV. 24.) Kgy. számú, majd a 259/2013. (IV.25.) Kgy. számú határozataival támogatta az AUDIKONT Kft. Németh Tamás könyvvizsgáló megbízásának további öt-öt évvel történő meghosszabbítását, és felhatalmazta az önkormányzat képviselőjét, hogy az alapszabálynak megfelelően évente megszavazza a könyvvizsgáló megbízását és díjazásának inflációt követő növekedését.

Tekintettel arra, hogy a könyvvizsgáló megbízatási ideje 2018. május 31. napjával lejár, dönteni szükséges a személyi kérdést illetően.

A Polgári Törvénykönyvről szóló 2013. évi V. törvény 3:130. § (1) bekezdése alapján a társaság legfőbb szervének hatáskörébe tartozik a könyvvizsgáló megválasztása, valamint díjazásának megállapítása. A köztulajdonban álló gazdasági társaságok takarékosabb működéséről szóló 2009. évi CXXII. törvény 4. § (1c) bekezdése alapján a könyvvizsgáló személyére az ügyvezetés a felügyelő bizottság egyetértésével tesz javaslatot az alapítónak, mint döntést hozónak.

A Ptk. 3:130. § (2) bekezdése szerint az alapítónak a társaság könyvvizsgálóját határozott időre, de legfeljebb 5 évre kell megválasztania. A könyvvizsgáló megbízatásának időtartama nem lehet rövidebb, mint az őt megválasztó közgyűléstől az üzleti év számviteli törvény szerinti beszámolóját elfogadó közgyűlésig terjedő azon időszak, amelynek a felülvizsgálatára megválasztották.

A Zrt. ügyvezetése Németh Tamást, az AUDIKONT Kft. könyvvizsgálóját javasolja a társaság könyvvizsgálójának megválasztani 2018. június 1. napjától 2022. május 31. napjáig terjedő időszakra, 3.200.000 eFt+ÁFA /év összegű díjazás ellenében.

**III. Javaslat az INAWAM határon átnyúló fenntartható vízgazdálkodási projekttel kapcsolatos döntés meghozatalára**

A VASIVÍZ ZRt. partnerként vesz részt az INTERREG Ausztria-Magyarország Interregionális fenntartható vízgazdálkodás elnevezésű (ATHU102 projektazonosítójú, projekt rövid címe: INAWAM) projektben.

A projekt időtartama 2018.07.01-2021.06.30 közötti időszak.

Vezető partner: Forschung Burgenland GmbH.

Partnerek: VASIVÍZ ZRt.

 Wasserverband Unteres Lafnitztal

 Wasserverband Südliches Burgenland

 Wasser- und Abwasserverband Lockenhaus und Umgebung

A projektben kezelni kívánt közös problémák:

a klímaváltozás már észrevehető befolyással van időjárásunkra, gyakoribbá válnak a heves esőzések, elöntések, ugyanakkor a tartósan száraz időszakok is gyakoribbak, aminek szintén negatív hatása van a vízminőségre, ezzel gazdasági károkat és akár egészségkárosodást okozva.

A projekt fő célkitűzése:

a burgenlandi/magyar határterület hosszú távú ivóvízellátásának biztosítása és a vízkészlettel való fenntartható gazdálkodás a határrégióban. Az együttműködéssel megnyílhat a lehetősége a kölcsönös segítségnyújtásnak az időjárási körülmények okozta üzemzavarok esetén.

A VASIVÍZ ZRt. által várt fő eredmények:

* Kőszeg város vízellátását jelentős mértékben a Rőti-völgyi vízkivételi mű adja. Azonban nagy esőzések idején a Gyöngyös patak vízszint emelkedése miatt akár hosszabb időre is kieshet a termelésből. A város vízellátása ilyenkor emiatt csak a Perenyéből induló távvezetéken keresztül biztosítható. Egy, a szombathelyi vízbázisról történő távvezeték kiépítésével a Kőszeg környéki települések ivóvíz ellátásának biztonsága is jelentősen növekedne, sőt az osztrák oldal számára is biztosítható megfelelő mennyiségű és minőségű ivóvíz. A távvezeték építésével az elavult, gazdaságosan nem üzemeltethető Rőti-völgyi vízmű felszámolható. A projekt során a távvezeték vízjogi engedélyes terve készül el.
* Velem-Bozsok községek ivóvíz ellátása 100%-os mértékben forrásvízzel történik. A források vízhozama és minősége erősen időjárásfüggő. A megfelelő vízminőség biztosítására online mérőeszközök kerülnek felszerelésre, amelyek segítségével gyorsan tud az Üzemeltető reagálni az esetleges vízminőség-változásokra. Az előző pontban említett távvezeték tervezésénél figyelembe veszik a két település csatlakozását a hálózatra, így szükség esetén másik irányból való megtáplálással is biztosítható vízellátás.
* Rádiós mérők kerülnek felszerelésre Szombathely város elosztó hálózatára a főbb átadási pontokra. Ezek segítségével folyamatosan követhető a városban a felhasznált vízmennyiség. Az adatok elemzése megkönnyíti a hálózati veszteségek észlelését, feltárását, így a vízveszteség csökkenthető.

Költségvetés

A projekt teljes tervezett költségvetése: € 1 158 122

* Ebből a VASIVÍZ ZRt. költségvetése: € 461 512

Finanszírozás:

* ERFA társfinanszírozás: 85%
* Automatikus nemzeti hozzájárulás: 10%
* VASIVÍZ önrész: 5%

A társaság alapszabályának VII. 2./ j./ alpontja értelmében a társaság közgyűlésének kizárólagos hatáskörébe tartozik a döntés minden olyan jogügyletről, amely a társaság jegyzett tőkéjének 10 %-át meghaladó mértékben tartalmaz kötelezettségvállalást.

Fentiekre tekintettel javaslom, hogy a Tisztelt Közgyűlés hatalmazza fel a társaság vezérigazgatóját az INAWAM projekttel kapcsolatos valamennyi szerződés aláírására.

A ZRt. Igazgatósága és Felügyelő Bizottsága a társaság közgyűlésének napirendi pontjait a 2018. április 19-i együttes ülésén tárgyalja, így az általuk hozott döntések az ülésen kerülnek ismertetésre.

Kérem a Tisztelt Közgyűlést, hogy az előterjesztést megtárgyalni, és a határozati javaslatokban foglaltak szerint dönteni szíveskedjék.

**Szombathely, 2018. április 20.**

**/: Dr. Puskás Tivadar :/**

**I.**

**Határozati javaslat**

**........../2018. (IV.26.) Kgy. sz. határozat**

1. A Közgyűlés Szombathely Megyei Jogú Város Önkormányzata vagyonáról szóló 40/2014. XII. 23.) önkormányzati rendelet 19. § (2) bekezdés a) pont al) alpontjában foglalt hatáskörében eljárva a VASIVÍZ ZRt.-nek a számvitelről szóló 2000. évi C. törvény 4. § (1) bekezdése alapján elkészített 2017. évi beszámolóját megtárgyalta, és azt

* 6 135 111 eFt mérleg főösszeggel
* 41 503 eFt adózás előtti eredménnyel
* 33 959 eFt adózott eredménnyel elfogadja.

2. A Közgyűlés úgy határoz, hogy a társaság a 2017. évi, eredménytartalékba helyezett mérleg szerinti adózott eredményét fejlesztésekre használhatja fel.

3. A Közgyűlés felhatalmazza Szombathely Megyei Jogú Város Polgármesterét, hogy a VASIVÍZ ZRt. Közgyűlésén a fenti döntésnek megfelelően szavazzon.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Dr. Kohuth Viktor, a VASIVÍZ ZRt. vezérigazgatója

 Lakézi Gábor, a Városüzemeltetési Osztály vezetője)

**Határidő:** 1.-2.: azonnal

 3.: a társaság soron következő közgyűlése

**II.**

**Határozati javaslat**

**........../2018. (IV.26.) Kgy. sz. határozat**

1. A Közgyűlés Szombathely Megyei Jogú Város Önkormányzata vagyonáról szóló 40/2014. XII. 23.) önkormányzati rendelet 19. § (2) bekezdés a) pont ad) alpontjában foglalt hatáskörében eljárva 2018. június 1. napjától 2022. május 31. napjáig terjedő időszakra a VASIVÍZ ZRt. állandó könyvvizsgálójának az AUDIKONT Könyvvizsgáló és Gazdasági Tanácsadó Kft.-t (9700 Szombathely, Verseny utca 1/C., Cg. 18-09-102100), személyében felelős könyvvizsgálónak pedig Németh Tamást (nyilvántartási száma: 002327, 9700 Verseny utca 1/C) javasolja megválasztani 3.200.000,- Ft/év+ÁFA díjazás ellenében.
2. A Közgyűlés felhatalmazza Szombathely Megyei Jogú Város Polgármesterét, hogy a VASIVÍZ ZRt. Közgyűlésén a fenti döntésnek megfelelően szavazzon.

**Felelős:** Dr. Puskás Tivadar polgármester

 Illés Károly alpolgármester

 (végrehajtásért felelős:

Dr. Kohuth Viktor, a társaság vezérigazgatója,

Dr. Kondor János, a társaság Igazgatóságának elnöke,

Lakézi Gábor, a Városüzemeltetési Osztály vezetője)

**Határidő:** 1. pont:azonnal

 2. pont: a társaság soron következő közgyűlése

**III.**

**Határozati javaslat**

**........../2018. (IV.26.) Kgy. sz. határozat**

1. A Közgyűlés Szombathely Megyei Jogú Város Önkormányzata vagyonáról szóló 40/2014. XII. 23.) önkormányzati rendelet 19. § (2) bekezdés a) pont ap) alpontjában foglalt hatáskörében eljárva az INTERREG Ausztria-Magyarország „Interregionális fenntartható vízgazdálkodás” elnevezésű (projektazonosító: ATHU102, projekt rövid címe: INAWAM) projekttel kapcsolatos valamennyi szerződés aláírására felhatalmazza a VASIVÍZ ZRt. vezérigazgatóját.
2. A Közgyűlés felhatalmazza Szombathely Megyei Jogú Város Polgármesterét, hogy a VASIVÍZ ZRt. Közgyűlésén a fenti döntésnek megfelelően szavazzon.

**Felelős:** Dr. Puskás Tivadar polgármester

 Illés Károly alpolgármester

 (végrehajtásért felelős:

Dr. Kohuth Viktor, a társaság vezérigazgatója,

Dr. Kondor János, a társaság Igazgatóságának elnöke,

Lakézi Gábor, a Városüzemeltetési Osztály vezetője)

**Határidő:** 1. pont:azonnal

 2. pont: a társaság soron következő közgyűlése